Diari Oficial de la Generalitat Valenciana


Sumari del DOGV 9303, del 22-03-2022 (2022/1988)

RESOLUCIÓ de 7 d'octubre de 2021, del director general de Qualitat i Educació Ambiental, per la qual es formula informe d'impacte ambiental del projecte de sondeig d'investigació d'aigües subterrànies parcel·la 211, del polígon 40, partida la Redonda, del terme municipal de Vistabella del Maestrat. Expedient 39/2020/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9303

Data del DOGV
:   22-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1988


Data del document
:   07-10-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Vistabella del Maestrat
    * impacte ambiental

RESOLUCIÓ de 7 d'octubre de 2021, del director general de Qualitat i Educació Ambiental, per la qual es formula informe d'impacte ambiental del projecte de sondeig d'investigació d'aigües subterrànies parcel·la 211, del polígon 40, partida la Redonda, del terme municipal de Vistabella del Maestrat. Expedient 39/2020/AIA. [2022/1988]  
  
«Informe d'impacte ambiental  
Expedient: 39/6049-JMW.  
Títol: Sondeig d'investigació d'aigües subterrànies.  
Titular: Felipe Salvador Albert.  
Òrgan substantiu: Servei Territorial Energia i Mines (Castelló). Exp. ASOSUB/2019/29/12.  
Localització: parcel·la 211, del polígon 40, partida la Redonda, de Vistabella del Maestrat (Castelló).  
  
Descripció del projecte  
L'objecte de la captació d'aigua és atendre les necessitats de reg destinat a un cultiu de carrasques tofoneres en la mateixa parcel·la on se situaria el sondeig, la superfície del qual és d'uns 1.847 m², per a això es pretén obtindre un cabal punta de 2,5 l/s, amb un bombament anual d'uns 6.000 m³/any, extrets de la massa d'aigües subterrània 080.104, Mosqueruela, del Pla hidrològic de la conca del Xúquer.  
El sondeig es projecta a rotopercussió amb martell d'aire, i abasta una profunditat de 200 m amb un diàmetre de 200 mm. En el cas de resultar positiu, serà revestit mitjançant canonada de xapa d'acer de 4 mm de grossària i 180 mm de diàmetre. L'espai anular serà cimentat en els primers 5 m. Es preveu també la possibilitat de realitzar un assaig de bombament. En el croquis del sondeig s'indica que «el nivell de l'aqüífer» (s'entén referit al nivell estàtic) es localitza a - 180 m, i està previst situar la bomba a - 185 m i deixar ranurada la canonada en els últims 15 m (de - 185 a - 200). No s'indica com és la columna litològica que es preveu travessar, si bé es dedueix que després d'un primer tram de materials detrítics (quaternari) serien travessades calcàries i margocalcàries del cretàcic.  
El projecte preveu (7.11. Sondeig negatiu) que «una vegada acabada la construcció del pou i la instal·lació dels seus accessoris es procedirà a la completa desinfecció (?) Per a desinfectar el pou es recorrerà al mètode més corrent i eficaç que és utilitzar una solució concentrada de clor actiu dissolent en l'aigua hipoclorit de calci, hipoclorit de sodi o clor lliure». Així mateix, expressa el projecte que «en cas que el sondeig resultara negatiu, s'emplenarà amb els enderrocs d'aquesta perforació i s'encegarà amb un tap de formigó».  
La parcel·la objecte del projecte es localitza a l'interior del pòlie de Vistabella, un element singular de la geodiversitat de la Comunitat Valenciana, la integritat i els valors ambientals del qual no es veuran afectats per la construcció i posada en marxa d'aquesta obra subterrània, segons les característiques plantejades en el projecte. De fet, per a accedir al punt de perforació no es requereix obrir nous accessos ni esbrossar terreny, més enllà d'habilitar l'efímera bassa de recollida dels detritus extrets. La duració de les obres (incloent-hi el possible assaig de bombament) s'estima inferior a dues setmanes.  
L'emplaçament es localitza en l'àmbit del PORN de Penyagolosa, encara que fora de la zona protegida i dels límits del parc natural d'igual nom. D'acord amb el PATFOR i amb l'actual ús del sòl, es tracta de terreny no forestal (ús agrícola de secà) que es troba, no obstant això, dins dels límits de la ZEPA i del LIC també nomenats de Penyagolosa.  
  
  
Tramitació administrativa  
Mitjançant l'escrit signat, amb data 26 de febrer de 2020, pel cap del Servei Territorial d'Indústria i energia de Castelló (referència expedient ASOSUB/2019/29/12) va tindre entrada en aquest òrgan ambiental el document ambiental i el seu corresponent projecte, a fi de ser sotmés al procediment d'avaluació ambiental simplificada, segons l'annex II de la Llei 21/2013, de 9 de desembre, d'avaluació ambiental.  
Dins del tràmit de consultes, segons article 46 de la Llei 21/2013, d'avaluació ambiental, i mitjançant l'escrit signat el 25 d'agost de 2020, es va traslladar l'expedient al Servei Territorial de Medi Ambient (STMA) de València, per disposar aquest de tècnic especialista en hidrogeologia i a fi d'informar sobre les afeccions ambientals derivades de l'execució del projecte.  
Amb data 17 de setembre de 2020, remés pel Servei de Gestió d'Espais Naturals Protegits, s'incorpora a l'expedient ambiental un informe del director conservador del Parc Natural de Penyagolosa. S'indica que l'emplaçament afecta la zona de protecció paisatgística del PORN, sense que es vegen afectats hàbitats d'interés comunitari; també indica que en la zona s'esmenten com a espècies destacables l'àguila calçada i l'enganyapastors, encara que es considera que aquestes no es veuran afectades pel projecte. D'altra banda, l'informe planteja incertesa en matèria de recursos hídrics, perquè el PORN preveu, entre els seus objectius (en l'article 15), l'ús racional i sostenible dels recursos naturals (incloent-hi l'aprofitament de l'aigua) i la prevenció de la contaminació de les aigües subterrànies, mentre que en l'actualitat no es coneix bé el volum d'extraccions hídriques en el pòlie, la superfície que rega, les reserves i els riscos de contaminació existents, etc. Per això, atés que no hi ha un pla global que analitze tots aquests aspectes, considera que s'haurien de deixar en suspens la concessió de nous aprofitaments.  
  
Amb data 3 de juny de 2021, s'emet informe proposta des de la Unitat d'Impacte Ambiental de l'STMA (Direcció Territorial de València) considerant les característiques tècniques del projecte i les seues possibles afeccions ambientals, i emet informe favorable i proposa, als efectes ambientals, la seua resolució favorable.  
  
Consideracions ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres es limita a l'ocupada per la maquinària de perforació i aforament, així com l'eventual bassa de detritus, i no es requereix l'obertura de nous accessos ni moviments de terra ni desbrossaments; es tracta d'una afecció breu (previsió de dues setmanes com a màxim), de baixa entitat i que desapareixerà després d'aplicar les mesures protectores i correctores previstes que garantirà, amb això, l'absència d'impactes residuals significatius.  
b) No es preveu efectes significatius sobre la Xarxa Natura 2000, a pesar que l'emplaçament es localitza en un espai LIC i ZEPA, així com en l'àmbit del PORN de Penyagolosa.  
En relació amb les observacions realitzades per la direcció del parc natural, cal tindre en compte el cas d'un antecedent similar: un altre sondeig per a reg de plantació de carrasques tofoneres, en el mateix pòlie de Vistabella, l'expedient 154/18-AIA (expedient substantiu: ASOSUB/2018/47/12), que es va informar favorablement des de l'òrgan gestor de la Xarxa Natura 2000, mitjançant una resolució favorable, en el sentit que aquella actuació no tindria efectes apreciables sobre la Xarxa Natura 2000, ni s'havia de sotmetre, per tant, a avaluació detallada de repercussions. Per tant, la valoració realitzada per l'òrgan gestor de Xarxa Natura 2000 pot fer-se extensible a aquest projecte.  
D'altra banda, els drets del propietari establits en l'article 54.1 de la Llei d'aigües tenen cabuda en els plantejaments d'aquest projecte de captació d'aigües. En tot cas, la competència substantiva en la matèria correspon a l'organisme de conca, sense la concessió preceptiva del qual, una vegada valorat l'estat de les masses d'aigua, el projecte no seria factible. Correspon igualment a l'organisme de conca el control quantitatiu i qualitatiu de les masses d'aigua subterrània i la gestió d'aquestes, en aquest cas, la Confederació Hidrogràfica del Xúquer. Segons dades recents d'aquest organisme, l'estat quantitatiu de la massa d'aigua subterrània que ens ocupa és bo, segons les dades globals següents:  
  
  
Codi i nom de MAS Bombament total  
 de recurs disponible Índex d'explotació  
080.104 Mosqueruela 1,2 hm³ 29,0 hm³ 0,0 (valor entre 0 i 1)  
  
  
Pel que fa al risc de contaminació, cal entendre que aquest tipus de reg d'ajuda aplicat a carrasques tofoneres no implica l'ús de cap tipus d'additius potencialment contaminants (ni biocides, ni abonaments), ja que anirien en detriment del desenvolupament del cultiu tofoner.  
  
No obstant això, no es considera procedent la desinfecció del pou amb clor proposada en el projecte per la possibilitat de produir efectes de contaminació i introducció d'elements químics que puguen afectar la qualitat hídrica.  
c) No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
d) Al marge de l'aprofitament hídric, la utilització de recursos naturals resulta irrellevant en aquest tipus d'obres, així com la generació de residus més enllà del detritus miner generat per la perforació, que per la seua escassa magnitud, la seua naturalesa terrígena i el seu reduït volum rares vegades pot suposar un problema d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu (una setmana) i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen arribar a tindre efectes ambientals de consideració.  
f) El sondeig se situarà en un entorn agrícola, sense preveure's afeccions en matèria de risc d'incendis sobre terrenys forestals de l'entorn del pòlie. Tampoc s'ha detectat ni es preveuen afeccions a béns culturals, restes arqueològiques ni altres elements del patrimoni cultural valencià.  
Per tant es conclou, en relació amb els criteris de l'annex III de la Llei 21/2013, de 9 de desembre, que el projecte en els termes previstos no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte de perforació per al sondeig d'aigües subterrànies constitueix un cas d'avaluació d'impacte ambiental simplificada, d'acord amb l'annex II - grup 3.a, 3r de la Llei 21/2103, de 9 de desembre.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que antecedeix, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar que el projecte per a l'autorització i equipament del sondeig projectat en la parcel·la 211, del polígon 40, del terme municipal de Vistabella del Maestrat, promogut per Felipe Salvador Albert, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a la documentació que consta en l'expedient, a les previsions del projecte i del document ambiental i als termes d'aquest informe, en particular:  
1a. Atesa la falta de detall que tant el projecte com el document ambiental ofereixen sobre la columna geològica a travessar i sobre el possible èxit o negativitat de la captació, s'haurà de preveure un seguiment adequat de les obres a fi de completar la informació hidrogeològica de l'obra i poder prendre sobre el terreny les decisions tècniques i de seguretat més adequades en cas d'incidències o imprevistos.  
  
2a. En relació amb el procés de desinfecció del pou, es realitzarà, si escau, de manera que no s'introduïsquen en aquests elements químics que puguen afectar la qualitat hídrica.  
3a. Haurà de preveure's que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
4a. Durant el temps que dure el possible assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, si escau, indemnitzar els afectats pels perjudicis ocasionats.  
5a. El material extret del sondeig haurà de ser reutilitzat d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents d'aquelles que es van generar.  
6a. Si durant l'execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i s'adoptaran les mesures pertinents per a la seua protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, procedisquen en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 7 d'octubre de 2021.- El director general de Qualitat i Educació Ambiental: Joan Piquer Huerga.»